《送范光伯北行》
宋代·裘万顷

玄冥将归休，勾芒已促装。
江边疎柳青，江上寒梅香。
有客当此时，中流驾风樯。
欲学太史公，穷汶泗沅湘。
吾闻帝王州，雄丽几钱塘。
畴昔驻六龙，至今绘未央。
鹭洲横渺瀰，风台摩青苍。
名山与大川，往往遥相望。
是间或小留，不妨月徜徉。
平生学屠龙，袖手五字章。
兹逢贤主人，定知奏宫商。
追李逐杜陵，相与升其堂。
要令千万篇，金薤垂琳琅。
秋风鸿雁来，因之东南翔。
写君磊块胸，慰我离别肠。

作者简介：裘万顷（？～1219）南宋诗人。字元量，号竹斋，洪州新建（今江西南昌）人。淳熙十四年进士，历仕吏部架阁、大理司直、江西抚干，性至孝，有节操，有诗集行世，其诗清婉流利，描绘却颇有情致。